Sophie Hæstorp Andersen (S), 2002-01-22:
Der er jo ikke nogen tvivl om, at Socialdemokratiets mål er, at alle borgere i Danmark har et trygt og godt sted at bo.
Vi ønsker, at der skal være et varieret udbud af boliger, som kan imødekomme alle de forskellige ønsker og behov, som vi har hver især.
Derfor er vi utrolig glade for det her lovforslag, L 41, hvor det foreslås at udvide kvoten for støttede andelsboliger fra 1.000 til 1.800 boliger i de kommende år, samtidig med at støtten omlægges, sådan at det stadig bliver attraktivt at bygge nye andelsboliger.
Vi var også glade for det forslag, som regeringen havde sat til behandling i sidste uge, der handler om at nedsætte den kommunale grundkapital fra 14 til 7 pct., sådan at det i det hele taget bliver meget billigere for kommunerne at bygge boliger i fremtiden.
Grunden til, at vi er så positive over for de her forslag, er selvfølgelig, som den tidligere ordfører også var inde på, at forslagene oprindelig var udtænkt og fremsat af os selv i den tidligere regering, og oprindelig indgik de begge som en del af den boligpakke, som Socialdemokratiet og Det Radikale Venstre fremsatte i efteråret 2001, men som desværre ikke nåede til behandling, inden valget blev udskrevet.
Det var en boligpakke, der netop havde til formål at sikre 10.000 nye boliger over de næste 4 år, en
boligpakke, der kunne være med til at øge mobiliteten på boligmarkedet og imødegå nogle af de høje priser på boliger, vi ser lige nu.
Som boligsøgende i dag har man jo faktisk ikke noget reelt valg mellem enten at bo til leje, andel eller selv at eje sin bolig, og når det gælder andelsboliger, er efterspørgslen så stor lige nu, at ventetiderne på og priserne for at få lov til at købe en andel er vokset helt kolossalt, især i storbyerne.
Det er ikke rimeligt, og det er et problem, som vi i Socialdemokratiet mener kun kan løses ved at bygge flere boliger, både almene, andelsboliger og ejerboliger.
Derfor skal den nye regering som sagt have ros for at have genfremsat flere af den tidligere socialdemokratisk ledede regerings lovforslag, når det gælder øget boligbyggeri.
Det er vi utrolig glade for og havde gerne set, at regeringen også var positivt indstillet over for at få bygget de 750 fælles 4'ere til unge og tilskynde pensionskasserne til at bygge.
Men sådan er det ikke, kunne vi høre på sidste uges debat her i salen.
På et enkelt område er vi da også skeptiske over for dette her lovforslag, for det er jo desværre ikke en helt eksakt kopi af det lovforslag, L 27, som vi har fremsat fra vores boligpakke.
Dette forslag, vi behandler i dag, adskiller sig ved, at når det gælder opfølgning på miljøet, dvs. Miljøministeriets solvarmeplan, der trådte i kraft i maj 2001, ja, så er det på magisk vis røget ud af regeringens lovforslag under kopieringen.
Nu har vi også fået vished for, at man heller ikke ønsker at inddrage borgerne, når det gælder miljøforbedrende tiltag i deres egne boliger.
Når alt kommer til alt, vil vi dog trods alt som sagt rose regeringen for nu at sikre, at der i hvert fald kan bygges 800 flere andelsboliger om året fremover, boliger, der kan sætte gang i en positiv flyttekæde på boligmarkedet til gavn for både ældre, børnefamilier og i sidste ende studerende, unge og andre i bolignød - boliger, der er hårdt brug for.
Socialdemokratiet er derfor positive og ser frem til en videre behandling af forslaget.